Document ID: 32012R0277
Publication Date: 2012-03-28

Title and Content:
UREDBA KOMISIJE (EU) št. 277/2012
z dne 28. marca 2012
o spremembi prilog I in II k Direktivi 2002/32/ES Evropskega parlamenta in Sveta o mejnih vrednostih in pragovih ukrepanja za dioksine in poliklorirane bifenile
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2002/32/ES Evropskega parlamenta in Sveta z dne 7. maja 2002 o nezaželenih snoveh v živalski krmi (1) in zlasti člena 8(1) Direktive,
ob upoštevanju naslednjega:
(1)
Direktiva 2002/32/ES določa, da je uporaba proizvodov, namenjenih za živalsko krmo, pri katerih vrednosti nezaželenih snovi presegajo mejne vrednosti iz Priloge I k navedeni direktivi, prepovedana. Priloga II določa pragove ukrepanja, pri katerih se sprožijo preiskave ob povečanih ravneh takih snovi.
(2)
Dioksini, kot so navedeni v tej uredbi, zajemajo skupino 75 kongenerov polikloriranih dibenzo-para-dioksinov (PCDD) in 135 kongenerov polikloriranih dibenzofuranov (PCDF), od katerih je 17 toksikološko pomembnih. Poliklorirani bifenili (PCB) so skupina 209 različnih kongenerov, ki jih glede na njihove toksikološke lastnosti lahko razdelimo v dve skupini: 12 kongenerov kaže podobne toksikološke lastnosti kot dioksini in se zato pogosto imenujejo dioksinom podobni PCB. Ostali PCB ne kažejo dioksinom podobne toksičnosti, ampak imajo drugačen toksikološki profil.
(3)
Vsak od kongenerov dioksinov ali dioksinom podobnih PCB, ki so toksikološko pomembni, kaže drugačno stopnjo toksičnosti. Za določitev toksičnosti teh različnih kongenerov je bil uveden pojem faktorjev toksične ekvivalentosti (TEF), ki omogoča oceno tveganja in regulativni nadzor. To pomeni, da se analitični rezultati v zvezi z vsemi posameznimi kongeneri dioksinov in dioksinom podobnih PCB, ki so toksikološko pomembni, izrazijo s količinsko enoto, in sicer s toksičnim ekvivalentom TCDD (TEQ).
(4)
Svetovna zdravstvena organizacija (WHO) je glede dioksinov in dioksinom podobnih PCB leta 2005 predlagala nove vrednosti faktorjev toksične ekvivalentosti v primerjavi z vrednostmi, ki jih je WHO sprejela leta 1998. Evropska agencija za varnost hrane (v nadaljnjem besedilu: EFSA) je na zahtevo Komisije pripravila znanstveno poročilo „Rezultati spremljanja ravni dioksinov v hrani in krmi“ (2), v katerem so upoštevane navedene nove vrednosti, ki jih je predlagala WHO, in najnovejše ugotovitve, ki jih je zbrala Komisija. Glede na navedeno poročilo je primerno, da se mejne vrednosti in pragovne vrednosti za dioksine in dioksinom podobne PCB spremenijo.
(5)
Glede dioksinom nepodobnih PCB je EFSA na zahtevo Komisije sprejela mnenje, povezano z dioksinom nepodobnimi PCB v hrani in krmi (3).
(6)
Poliklorirani bifenili (PCB) zajemajo skupino 209 različnih kongenerov PCB. Vsota šestih indikatorskih kongenerov PCB (PCB 28, 52, 101, 138, 153 in 180) zajema približno polovico količine skupnih dioksinom nepodobnih PCB, prisotnih v hrani in krmi. EFSA je menila, da je vsota šestih indikatorskih PCB ustrezen kazalnik prisotnosti in izpostavljenosti ljudi dioksinom nepodobnih PCB. Poleg tega vsakokratna analiza za uradni nadzor vseh 209 kongenerov PCB ni praktična ter je zelo draga in brez koristi za izvrševanje predpisov. Zato je primerno, da se mejne vrednosti določijo kot vsota teh šestih PCB.
(7)
Mejne vrednosti dioksinom nepodobnih PCB so bile določene ob upoštevanju nedavnih podatkov o prisotnosti. Ti nedavni podatki o prisotnosti so zbrani v znanstvenem poročilu EFSA „Rezultati spremljanja ravni dioksinom nepodobnih PCB v hrani in krmi“ (4). Čeprav je možno doseči mejo določanja (LOQ), je možno opaziti, da številni uradni laboratoriji uporabljajo mejo določanja 0,5 ng na kg proizvoda ali celo 1 ng na kg proizvoda. Izražanje analitskega rezultata kot na zgornji meji bi v nekaterih primerih že pomenilo, da je vrednost blizu mejne vrednosti, čeprav PCB niso bili količinsko določeni. Ugotovljeno je bilo tudi, da podatki za nekatere kategorije krme niso bili zelo obsežni. Zato bi bilo primerno, da se mejne vrednosti pregledajo čez 3 leta na podlagi obsežnejše baze podatkov, ki se pridobi z analitsko metodo z zadostno občutljivostjo za določitev nizkih ravni.
(8)
Študije o prenosu navajajo, da prisotnost dioksinov, dioksinom podobnih PCB in dioksinom nepodobnih PCB v krmi pri najvišjih mejnih vrednostih iz Priloge I k Direktivi 2002/32/ES v nekaterih primerih pri hrani živalskega izvora lahko povzroči preseganje veljavnih mejnih vrednosti iz Uredbe Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v hrani (5). Vendar ob upoštevanju občutljivosti trenutno dostopnih analitskih metod in dejstva, da so mejne vrednosti določene na zgornji meji, ni mogoče določiti nižjih mejnih vrednosti. Poleg tega v večini primerov ni verjetno, da bi bila žival dlje časa izpostavljena krmi, ki je sicer skladna, vendar vsebuje raven dioksinov in/ali PCB, ki je blizu mejni vrednosti ali jo dosega.
(9)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala -
SPREJELA NASLEDNJO UREDBO:
Člen 1
Prilogi I in II k Direktivi 2002/32/ES se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od dneva začetka veljavnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. marca 2012

Classification:
Level 1 Topics: 100149
100147
100155
100156
Level 2 Topics: 100215
100250
100196
100244
Level 3 Topics: 13
1277
2479
2090
1268
All Topics: 1224
1442
192
3135
5451